KIRJALLINEN KYSYMYS E-1082/02 esittäjä(t): Jules Maaten (ELDR) komissiolle. Antibiootit hunajassa ja muissa elintarvikkeissa.



Virallinen lehti nro 301 E , 05/12/2002 s. 0088 - 0089



KIRJALLINEN KYSYMYS E-1082/02 esittäjä(t): Jules Maaten (ELDR) komissiolle (18. huhtikuuta 2002) Aihe: Antibiootit hunajassa ja muissa elintarvikkeissa 1. Belgialaisille kuluttajille suunnatussa Test-Aankoop-lehdessä (numero 451, 2002) ilmestyneen tuoreen tutkimuksen mukaan 78 prosenttia kaikesta maahantuodusta hunajasta sisälsi kiellettyjä antibiootteja (erityisesti streptomysiiniä, tetrasykliinejä ja sulfa-amideja), ja lisäksi muissa eurooppalaisissa valtioissa tehdyt tutkimukset antoivat samansuuntaisia tuloksia. Aikooko komissio ryhtyä toimiin tämänkaltaisen pilaamisen ehkäisemiseksi ja jos vastaus on myönteinen, mitä toimia komissio suunnittelee? 2. Onko näitä epäpuhtauksia myös muissa tuontielintarvikkeissa? 3. Euroopan unioni julisti 15. maaliskuuta maahantuontikiellon tietyille Kiinasta lähtöisin oleville elintarvikkeille, joiden joukossa on hunaja, joka sisältää syöpää aiheuttavaa antibioottia kloramfenikolia. Samalla komissio ehdotti toimenpiteitä Burmasta, Thaimaasta ja Vietnamista lähtöisin olevien antibiootteja (kloramfenikolia ja nitrofuraania) sisältävien elintarvikkeiden tuonnin lopettamiseksi. Onko kyseisten elintarvikkeiden tuonti nyt keskeytetty? 4. Pitääkö paikkansa, että poikkeusjärjestelyn ansiosta kloramfenikolin antaminen karjalle on EU:ssa vielä sallittua ja jos vastaus on myönteinen, miten estetään kyseisen antibiootin pääseminen tätä kautta ravintoketjuun? David Byrnen komission puolesta antama vastaus (2. heinäkuuta 2002) Euroopan unionin alueella on poikkeuksetta kiellettyä käyttää kloramfenikolia ja nitrofuraaniyhdisteitä elintarviketuotannossa hyödynnettävien eläinten hoidossa. Edellä mainittujen eläinlääkkeiden aiheuttamat kansanterveysriskit on todettu lääkemolekyylien tieteellisessä analyysissä ja unioni on ehdottomasti kieltänyt niiden käytön. Eläinperäisistä elintarvikkeista, jotka ovat tuodaan Thaimaasta, Myanmarista, Indonesiasta tai Vietnamista on löydetty kloramfenikolia ja nitrofuraaneja. Näin ollen komissio on kehottanut jäsenvaltioita ryhtymään järjestelmällisiin toimenpiteisiin edellä mainittujen elintarvikkeiden tuonnin valvomiseksi. Toimenpiteiden avulla tulee tunnistaa kloramfenikolin ja nitrofuraanien pilaamat elintarvike-erät, jotta ne voidaan vetää pois markkinoilta asettamatta Thaimaata, Myanmaria, Indonesiaa ja Vietnamia vientikieltoon. Unionin alueen markkinoilla ei siis pitäisi olla yhtään kloramfenikolin pilaamaa tuontihunajaerää. Unionin nykyisen lainsäädännön mukaan eläinlääkejäämien enimmäismäärät vahvistetaan, kun lääke on ensin arvioitu tieteellisesti jonkin lääketehtaan pyynnöstä. Tarkasteltaessa tutkimusaineistoa nykyisistä eläinlääkkeistä ei ole aina ollut mahdollista määritellä rajoja jäämille, koska lääketehtaat eivät ole antaneet kyseessä olevista lääkkeistä tehdyistä tutkimuksista riittävästi tietoa. Tämä koskee antibiootteja kuten esimerkiksi tetrasykliinejä tai sulfa-amideja, joiden käyttö on sallittua kaikkien eläinten paitsi mehiläisten hoidossa. Eräissä kolmansissa maissa on kuitenkin laillista käyttää edellä mainittuja lääkkeitä mehiläisten hoidossa. Komissio voisi tuoda nämä ongelmat esille annettaessa vastaisuudessa säännöksiä eläinlääkejäämien hyväksyttävistä enimmäismääristä kolmansien maiden tuotteissa.